Transkriptioun Livestream 09.10.2026

Pressekonferenz: Presentatioun vu "Mäi Guide fir 72 Stonnen Autonomie" an der Sensibiliséierungscampagne "Bass du prett?"
Intervenanten
· Luc Frieden, Premierminister 
· Léon Gloden, Inneminister
· Guy Bley, Haut-commissaire à la protection nationale
· Journalisten
Sproochen
· Lëtzebuergesch
· Franséisch
Transkriptioun
[Luc Frieden]
E schéine Gudde Mëtteg Dir Dammen an Dir Hären. Ech si frou Iech hei zesumme mat dem Inneminister Gloden an dem Haut-commissaire à la protection nationale, dem Här Bley, ze begréissen, fir Iech de Guide fir 72 Stonnen Autonomie virzestellen. Wat e wichtegen Deel vun der Ëmsetzung vun eiser Resilienzstrategie ass, déi mir Iech am Oktober d’lescht Joer virgestallt hunn.
E wichtegen Deel, well et och eppes ass wat jiddereen am Land betrëfft, net nëmmen de Staat, mee all Bierger. 
Resilient sinn heescht jo widderstandsfäeg ze sinn. Sécher prett ze si fir all Krisesituatioun. A fir prett ze sinn, muss een am Viraus denken, am Viraus plangen, am Viraus agéieren. Dat gëllt fir d’Gesellschaft als Ganzt, dofir hunn ech gesot, et ass e wichtege Moment fir all Bierger am Land. Mee d’Land dat ass net nëmmen de Staat, d’Autoritéiten, d’Institutiounen, an dofir hunn ech gären déi Expressioun déi mir a Finnland gesinn hunn an déi do och gutt funktionéiert whole-of-government, whole-of-society. 
Whole of government, d’Wuert seet et: jiddereen am Staat schafft zesumme fir ze preparéieren an whole-of-society: jiddereen op senger Plaz dréit och dozou bäi, datt eis Gesellschaft als Ganzt an enger Krisesituatioun méi resilient ass. Datt eigentlech eis Gesellschaft weider ka funktionéieren och wann eppes geschitt.
An deen Effort vu jidderengem dee muss et op Dauer ginn. Net just een Dag an dann ass et erëm de Sujet fir anerer. Neen! Eist Land muss gemeinsam sech besser fir esou Situatioune virbereeden. 
Esou Momenter gouf et an der Vergaangenheet an et wäerten der och an der Zukunft ginn. A vläicht nach esouguer méi an der Zukunft. Mir liewen an enger Zäit an där mir an Europa, an och hei zu Lëtzebuerg, ëmmer ëfters mat ënnerschiddleche Risiken a Krise konfrontéiert ginn. 
An Holland, wéi se eng änlech Broschüre gemaach hunn, hunn se geschriwwen, eng Expressioun déi guer net esou falsch ass: “Mir sinn net am Krich, mee mir sinn och net méi am Fridden.” Mee et ginn niewent deene Krisen, déi eng Konsequenz kënne sinn, oder sinn, wou geopolitesche Situatiounen och vill aner Krisen ob déi een sech als Land muss virbereeden.
Dat kënne sinn d’Hëtztwellen, déi mir am Summer gesinn hunn. De Krich am Iran. Klimatesch, gesondheetlech, technologesch, an natierlech, sécherheetspolitesch, geopolitesch Risiken. An all déi Situatioune kenne mir. Wa mir se net hei heem erlieft hunn, dann hu mir se am Ausland gesinn. A mir mussen eis als Gesellschaft, als Bierger, dorobber virbereeden.
An dofir sinn d’Theme Sécherheet a Resilienz ganz wichteg Prioritéite vun der Regierung. Dofir hu mir jo déi Resilienzstrategie, déi mir Iech hei schonn eng Kéier virgestallt hunn, gemaach. A mir hunn ugefaangen an deem mir d’Bierger gefrot hunn, ob si gutt preparéiert wieren, ob si gutt informéiert wieren. Dat war eng éischt Etapp vun där Resilienzstrategie.
An d’Resultat vun där Enquête huet bewisen, datt vill Bierger hei am Land sech méi Informatioun wënschen, méi konkret Hëllefsstellung ze kréie fir prett ze sinn. A wann ech ganz éierlech sinn, esou geet et eis e bëssen alleguerten. Well et seet een sech, jo dat dote kéint geschéien, mee wat muss ech da maachen?
An dat ass firwat ënnert dem Leadership vum Haut-Commissariat à la protection nationale, an Zesummenaarbecht mat enger ganzer Rei vu Servicer, dëse Guide ausgeschafft ginn ass. Fir ganz praktesch ze soen: wéi kann ech an aussergewéinleche Situatioune méi autonom a méi sécher handelen? 
Well e puer einfach Verhalensweise kënne schonn dozou bäidroen, datt mir méi effikass kënne reagéieren. Sech selwer, seng Famill, säin Ëmfeld ze schützen an esou Situatioune kënne besser ze meeschteren.
Dee Guide heescht “E Guide fir 72 Stonnen Autonomie”. An da seet een sech: Firwat 72 Stonnen? Mee well d’Erfarung am Ausland, an och heiheem, mee virun allem och am Ausland, gewisen huet, datt et an deenen éischte Stonne vun enger Krise, wou d’Katastrophe kënnt, wou een net richteg weess, éischtens ee Mol wat geschitt ass, wat ee muss maachen. Datt et do wichteg ass, datt all Menage e Minimum vu Preparatioun huet an e Minimum vu Selbstversuergung fir sech organiséiert huet. Dofir ass déi 72 Stonnen eng international unerkannten Approche bei de Resilienzstrategeien. 
An ech soen nach eng Kéier: et betrëfft eis alleguerten. Eng individuell Virbereedung ass en integralen Deel vun enger effikasser nationaler Resilienz. Natierlech muss de Staat seng Aufgabe maachen. Mee de Staat, a grad an deenen éischte Stonnen, muss sech ëm eng ganz Rei Saache bekëmmeren: e muss d’Analys maachen, e muss deene vulnerabele Leit hëllefen,... An dofir ass et wichteg, datt jidderee fir e puer, 2-3 Deeg preparéiert ass, wat e soll maachen.
Dee Guide soll bei ganz ënnerschiddleche Situatiounen hëllefräich sinn. Dee Guide ass elo net fir all Situatiounen huet en elo net eng prezis Äntwert. Well all Situatioun an all Famill, et muss ee vläicht e bëssi adaptéieren, jee no der Kris och, mee et ass eng ganz utile Hëllefsstellung. An déi soll een och dofir net nëmmen elo liesen, mee dee soll een och ëmmer op enger Plaz hu wou een en erëmfënnt fir an enger Kris, wann ee bëssi vläicht och panikéiert, wann ee Suergen huet, weess...hei weess ech wat ech muss maachen.
Dofir soen ech nach eng Kéier: de Grondgedanke vun der Resilienz ass dee vu Solidaritéit och. Kucken datt ee selwer a säin Ëmfeld, am Interêt vun der ganzer Gesellschaft, hei ka weider funktionéieren. Et klappt nëmmen zesummen, mee ech géing och soen, zesumme klappt et.
An dofir géing ech elo, fir d’éischt den Här Inneminister an dann den Här Haut-commissaire à la protection nationale bieden, Iech verschidden Elementer vun deem Guide...den Inneminister besonnesch och am Bezuch op d’Gemengen, an dann den Här Bley fir den Inhalt vun deem Guide...Iech eng Rei Explikatiounen ze ginn. A gären huele mir duerno dann och Froen, déi Dir no deenen Erklärungen nach hutt.
Merci. Här Minister.
[Léon Gloden]
Merci Här Premierminister. Léif Vertrieder vun der Press, Iech och e schéine gudden Nomëtteg mengersäits aus.
Déi nächst Kris kënnt bestëmmt. Sief et Iwwerschwemmungen, staarke Stuerm, Cyberattack, Krisen...kann een net evitéieren. Mee wann et zur Kris kënnt, däerf et net zum Chaos kommen. D’Kris fänkt virun der Hausdier un an d’Resilienzstrategie hannert der Hausdier. An dat ass och den Zweck vun dësem Guide, wéi de Premier et gesot huet.
Da ginn ech oft gefrot: “Maacht Dir de Leit net Angscht?” A loosst mech eng Experienz mat Iech deelen. Ech war virun e puer Deeg zu Huelmes, op enger SNJ-Aktivitéit wou eng 2e oder 3e war. A wou den Dag ënnert der Resilienz...déi Atelieren ënnert der Resilienz stoungen. An ech hunn du mat deene Schüler geschwat an déi sote mir: Jo Här Minister, wéi mir haut de Moien heihinner komm sinn, huet dat eis Angscht gemaach. Well mir woussten net esou richteg, mir gi mat Katastrophen, Krisen hei konfrontéiert. An duerch den Dag si mir un déi Resilienzstrategie erugefouert ginn. Mir hu Biller ausgedeelt kritt, wéi eng Famill zum Beispill ka komposéiert sinn. Déi eng mat eelere Leit, déi aner mat Kanner.” An dann haten se Atelieren an do hu si missen e Package fir 72 Stonnen, wéi dat hei am Guide virgesinn ass, zesummestellen.
An herno hunn ech hinnen d’Fro gestallt: “Hutt Dir nach Angscht?” An du soten si: “Neen, well mir wësse wat mir elo konkret musse maachen.”
An ech mengen dat ass och e wichtege Message. Et geet hei net ëm grouss Theorien, et geet drëm konkret wéi ech mech muss opstellen, mir alleguerten zesummen, fir déi éischt 72 Stonne kënne praktesch autonom ze sinn.
72 Stonnen, well wann de CGDIS muss intervenéieren, wann aner Corpsen, wéi d’Arméi muss hëllefen, da mussen si op deene Plazen intervenéiere wou se gebraucht ginn. Iwwerschwemmungen, mussen se fir d’éischt pompelen, d’Kelleren auspompelen déi um Ufer leien. Si kënnen sech net direkt ëm jidderee vun der Bevëlkerung këmmeren.
An ech mengen dat muss een och einfach kloer, éierlech an transparent soen. An dofir hei kloer Instruktioune wat ee fir 72 Stonne brauch.
Mir hunn déi national Strategie jo op dem lokalen Niveau ëmgesat, mat de Gemengen, mam CGDIS. Dir wësst den Haaptinformatiounssystem fir d’Leit z’informéieren hei ass den LU-Alert-System. Mir hu bei de Pompjeeën, beim CGDIS, si mir am gaangen de RESC-LU ëmzesetzen. Esou bal deen déi Base légale huet, de Projet de loi ass jo en cours, ech hoffen datt deen nach ka virun Enn des Joers gestëmmt ginn, wou mir eis Ekipementer uschafen, déi de CGDIS kann de Gemengen zur Verfügung stellen. 
Mee wou mir och eng national Lëscht opstellen, mat de schwéieren Ekipementer, och wou Bauentreprisen oder vun aneren Entreprisen, déi ee kann ofruffen, wann ee se brauch.
E ganzt konkret Beispill: wéi dee grousse Brand zu Jonglënster vun der Gemeng war, hu mir e ganz grousse Kran gebraucht. Deen huet de CGDIS net, deen huet keen anere Corps constitué well et net Sënn mécht esou ee Kran fir vläicht eng Kéier eng Operatioun unzeschafen. Do hu mir du Baufirmaen ugeruff an déi déi esou ee Kran haten, sinn op d’Plaz komm. An Zukunft gëllt et déi Lëscht ze hunn an da weess ech, d’Entreprise X huet dee Kran, mir ruffen deen un. An da kënnt deen.
Mir hunn um Niveau vun de Gemengen, d’Gemenge scho wierklech wäit virbereet. An et ass och eng ganz grouss Resonanz bei de Gemengen. A si sinn och frou...och d’Gemenge kréien herno natierlech dee Guide. Wann och nach Leit wëllen op d’Gemengen dee Guide siche goen. 
Ech si fir d’éischt duerch d’Land getourt fir déi Resilienzstrategien de Gemengeresponsabelen ze erklären. Mir hunn an Tëschenzäit e Grupp de travail, wou 72 Gemenge schonn dra sinn. Fir sech och ze echangéieren. Déi eng Gemengen si méi wäit wéi déi aner. Mee dat hänkt och ëmmer dovunner of, wat d’Gegebenheete sinn. Wat sinn d’geographesch Gegebenheeten an de Gemengen. Wéi ass d’Altersstruktur an de Gemengen? Sinn Altersheimer an de Gemengen? Och dat ass e wichtege Facteur an dofir sinn d’Gemengen ee vun de wichtege Partner, niewent dem CGDIS, fir déi Resilienzstrategie ëmzesetzen.
Mir haten elo, dës Woch hate mir Ateliere fir d’Beamten...An do soen ech kloer, et ass esou wichteg den technesche Beamten ze aviséieren, wéi och d’Kommunikatioun. Ech muss Iech net erklären datt d’Kommunikatioun den A an O ass. Och um lokalen Niveau fir richteg ze kommunizéieren. An dofir ass et wichteg, an ech huelen do de mot d’ordre vum Premier hei op: whole-of-government, whole-of-society. All Eenzelnen ass en Deel vun der Resilienz. Also ass och all Eenzelne vun eis en Deel vun der Léisung. 
An nach eng Kéier, et geet ganz konkret: wéi eng Telefonsnummer brauch ech? Wou hunn ech de Sandsak? Wie muss ech uruffe bei der Gemeng? Hunn ech meng Medikamenter an esou Saachen. Ganz konkret. An dofir all zesummen si mir resilient, solle mir resilient sinn, musse mir resilient si fir déi nächst Kris déi kënnt.
Merci.
[Luc Frieden]
Merci, Här Minister, an dann: Här Bley, wat steet am Guide?
[Guy Bley]
Jo. Gudde Mëtteg. Merci, Här Premierminister. Jo, dee Guide fir 72 Stonnen Autonomie ass eng vun de ganzen 149 Aktiounen aus der nationaler Resilienzstrategie. Si bezitt sech op deen zweete Pilier, dee vun der resilienter Gesellschaft u sech schwätzt. Et ass eng Äntwert op d’Fro, wéi mir net nëmmen eist Land an eis Institutiounen, mee och eis Bierger méi resilient kënne maachen.
Am Guide wëlle mir d’Bierger vun der Informatioun a Sensibiliséierung hin zur Aktioun bréngen. Dat war och eng vun de Conclusiounen aus der Enquête, déi ugeschwat ginn ass, déi mir jo mat der Bevëlkerung am Viraus hei gemaach hunn.
Eis Residentë si relativ gutt iwwer méiglech Krisen am Land informéiert an och bereet sech ze engagéieren. Dat hunn si an där Enquête gesot. Mee si wëssen dacks net, wéi si dat solle maachen.
De Guide ass heiropper eng Äntwert. En ass praktesch, en ass einfach verständlech fir all Stot hei am Land geduecht. En enthält konkreet Recommandatiounen, déi jiddwereen eigentlech einfach ëmsetze kann. De Guide soll de Biergerinnen a Bierger eng Orientéierung ginn, wat am Fall vun enger Kris wichteg ass. 
Et ass, wéi scho gesot, net ee fäerdegt Handbuch fir all Fäll, wou am Detail all Eventualitéit erkläert wier. Mee et ass en éischte Schrëtt, mat deem jiddwereen sech kann op eng einfach Aart a Weis op méiglech Krise preparéieren. En ersetzt och d’Urgence-Pläng vun den Autoritéiten. Mee mir wëllen och d’Bierger mat an d’Verantwortung huelen, fir eis als Land zesumme méi resilient opzestellen.
Wéi ass dee Guide schlussendlech opgebaut?
Et si véier Voleten do dran. Den éischte Volet erkläert firwat mir dëse Guide zu dësem Moment ausgeschafft hunn, vu wéi enge potentielle Krise mir schwätzen. Och hei hu mir d’Resultater vun der Enquête mat consideréiert, a ginn Detailer a Recommandatioune fir de Fall vun Intemperien, Iwwerschwemmungen, Cyber-Attacken, terroristesch Menacen, oder och een nuklearen Incident. Dat sinn déi véier Beispiller, déi am Guide e bëssche méi praktesch duergestallt ginn.
Am zweete Volet gëtt nach eng Kéier de Fonctionnement vum Warn- an Informatiounssystem, dem Lu-Alert erkläert, a firwat mir de Leit och uroden, sech op 72 Stonne virzebereeden, an net nëmmen op een Dag. 
Fir déi dach awer ganz komplex Thematik mäi grafesch duerzestellen, hu mir e konkreet Beispill gewielt: dat vun engem allgemenge Stroumausfall. Firwat grad dëst? Ma well de Stroumausfall déi Domino-Effekter ka ganz gutt erklären, wou ee gesäit: ma wann d’Elektresch ausfält, fält op eemol d’Telekommunikatioun aus, fält op eemol d’Waasser aus, fale ganz vill Systemer een nom aneren aus, an et gesäit een am Fong deen Domino-Effekt, dee kann entstoen. 
Wéi uganks vum Premierminister betount: d’Resilienz geet eis all eppes un. Mee de Staat kann net alles maachen. Natierlech hu mir awer och als Staat, als Autoritéiten, eng Roll ze spillen. An dat ass deen drëtte Volet vum Plang.
En drëtte Volet vun dësem Guide, wou dann erkläert ass, wat d’Autoritéite maachen, wéi si sech opstellen, wéi eng Pläng si hunn, a wat mir als Autoritéite maachen, an esou Fäll. 
De leschte Volet, dat ass u sech d’Häerzstéck, de prakteschen Deel vum Guide. Hei kritt de Bierger déi Guidelines, déi hie brauch, fir sech op déi 72 Stonne kënne virzebereeden. Dat ass am Ufank emol eng Checklëscht: wéi eng Basis-Artikele soll een doheem hunn? Drénkwaasser, onverdierflech Liewensmëttel, Medikamenter, Luuchten, Batterien, wichteg Dokumenter an Noutkontakter... An zu enger gudder Preparatioun gehéiert awer och de perséinlechen Noutfallplang. Dat war eis immens wichteg, datt mir net nëmmen eng Lëscht gemaach hunn, mat Produiten, déi een huet. Mee jiddweree selwer ka sech drop virbereeden, op seng eege Situatioun agoen: wéi eng Kontakter hunn ech an der Famill? Hunn ech vulnerabel Leit a menger Famill? Hunn ech villäicht Hausdéieren? Wéi eng Leit muss ech kontaktéieren, wann ech a menger Famill eng Situatioun hunn, déi méi problematesch ass? Dat sinn déi kleng Virbereedungsmoossnamen, wou jiddweree wierklech sech individuell kann drop virbereeden.
[bookmark: _Hlk242456435]Ganz praktesch gëtt dee Guide elo tëscht dem 14. an dem 16. [Oktober] un all Haushalt hei am Land verdeelt. Eng ronn 300 000 Exemplairë gi per Post verdeelt. Et gëtt eng Print-Versioun, déi op Lëtzebuergesch an op Franséisch ass. An online awer och op Däitsch, Englesch a Portugisesch. An och eng Leichte Sprache ass am Ausschaffen.
Nieft dem Guide wäert awer och eng ganz Campagne gemaach ginn, déi de Start vun dësem Guide am Fong begleet. Si setzt op positiv, einfach a konkreet Messagen, an d’Zil dovunner ass, sou vill wéi méiglech Leit, mat där Campagne, déi iwwert ee Mount wäert lafen, virun allem och mat Iech, zesumme mat der Press, zesumme mat de Medien, zesummen... fir eben och Affichagen ze maachen, de Radio, sozial Medien, fir datt och dee Message sou wäit wéi méiglech verbreet gëtt. 
Ech soen Iech Merci.
[Luc Frieden]
Voilà. Merci villmools. An Dir gesitt, de Kärmessage vun dëser Broschür ass: jiddweree kann eppes maachen. Virbereedung ass einfach an accessibel. Mee den Akzent läit op Jiddwereen,. An et ass, wéi gesot, pragmatesch opgebaut. Et ass einfach opgebaut. An dat muss da jiddwereen... mir recommandéieren, datt jiddwereen dat liest. A wéi gesot, dat verhält net alles. Mee do muss een eng Rei Saachen sech akafen, dohinner leeën, prett hunn, a jee no senger individueller Situatioun, wéi den Här Bley och gesot huet... A wéi gesot, ideal ass et wann een dee Guide hei dann och iergendwou op enger Plaz doheem hält, wou een en och erëmfënnt, wann déi eng oder déi aner Situatioun vu Kris dann antrëtt. A wéi gesot, et ass fir ganz ënnerschiddlech Zorte vu Krisen. Mee et sinn eng Basiselementer dran, fir datt een am Ufank autonom ass. 
An nach eng Kéier: et ass net nëmmen d’Aufgab vum Staat. Déi staatlech Servicer, déi sinn an deenen éischte Stonnen op vulnerabel Leit konzentréiert. Déi musse kucken, datt dat essentiel Fonctionnement vum Staat assuréiert ass. An et ass eben dofir, no zwee, dräi Deeg, datt eng Gesellschaft dann och weider ka funktionéieren, an datt een déi zwee, dräi Deeg och gutt kann iwwerliewen. Voilà. Sinn dozou nach eventuell Froen?
[Journalist]
Jo, ech hätt eng Fro...
[Luc Frieden]
Jo.
[Journalist]
Ech hu mech gefrot ob et do eng sozial Dimensioun gëtt, an deem Resilienzplang, well Leit jo opgefuerdert ginn, sech gewësse Saachen zouzeleeën. Ob een do kann ënnerstëtzt ginn, oder net? An dorunner hänkt dann och bei de Gemengen, dass et natierlech fir eng grouss Gemeng vläicht méi einfach ass, wéi fir eng kleng ländlech Gemengt. Ob do speziell Mesurë geplangt sinn? Also et ass e bësschen eng duebel Fro. Merci. 
[Léon Gloden]
Jo. Merci fir déi Fro. Ech mengen, Leit, deenen et net esou gutt geet, kënne jo iwwert den Office social… kréien déi jo Hëllef, generell. An ech mengen, déi kënnen och do ufroe fir Hëllef, wann se elo hei Ekipementer, wéi Täscheluuchten, Transit-Radio, kënne kafen. Da kënnen se natierlech, wéi och fir aner Liewensmëttel, oder aner Saachen, déi si am dagdeegleche Liewe brauchen, kënnen si do virstelleg ginn. 
Par rapport zu de Gemengen: Merci och fir déi Fro, well ech hunn do een Element vergiess, effektiv. Dat ass dee Subside, dee mir ginn, dee Resilienz-Subside fir d’Gemengen, wann si hir Infrastrukture resilient bauen. 
Ech mengen, dat gëtt et zum Beispill an Däitschland. Dat gëtt et och besonnesch an de skandinavesche Länner. E konkreet Beispill: et baut elo haut eng Gemeng eng Sportshal. Fréier sinn déi Sportshale gebaut ginn, wéi den Numm seet, fir Sportaktivitéite vun der Schoul, vun der Gemeng. Doduerch, datt mir dat elo resilient subsidéieren, oder mat engem Resilienz-Subside, kënnen déi Gemengen och Infrastrukturen, wéi gréisser Kichen, oder Openthaltsraim, dran installéieren, déi mir dann zum Deel mat finanzéieren. Déi Circulaire ass scho virun e puer Méint erausgaangen. Do ginn et verschidde Konditiounen. Et muss een e gewësse Prozentsaz an där Infrastruktur vun der Populatioun kënnen opfänken. Et musse verschidden Ekipementer do sinn. Ganz konkreet: wann ech Feldbetter kafen, oder wann ech méi eng grouss Kichen eben an enger Sportshal muss bauen, fir dat do Evenement... an ech mengen, dat ass ganz kloer an där Resilienzstrategie, datt mir och dat ganz op verschidde Käpp opdeelen. Datt net just de Staat mat senge staatlechen Infrastrukturen do betraff ass, mee natierlech datt d’Gemenge mat hiren Infrastrukturen do kënnen hëllefen. An ech preziséieren, well ech déi Fro oft gestallt kréien: geet dat just bei neien Infrastrukturen? Et sinn elo eng ganz Rei Gemengen, déi bauen nei Schoulen, nei Sportshalen. Nee. Et zielt fir déi nei Infrastrukturen, mee et zielt och fir déi besteeënd Infrastrukturen, wann déi dann esou ëm modeléiert ginn, datt se de Krittäre vun dem Resilienz-Bonus korrespondéieren. 
[Luc Frieden]
Sinn nach aner Froen do?
Dohannen.
[Journalist]
Bonjour. Julien Carette. Je travaille pour Virgule, et j’avais une petite question. J’écoutais la traduction en français, et au niveau de la distribution du guide, c’était pas très clair. Vous pouvez rappeler combien, enfin, comment les guides vont être distribués ? Où est-ce qu’on peut les trouver ?
[Guy Bley]
Jo. De Guide wäert un all Haushalt mat der Post tëscht dem 14. an dem 16., iwwert déi dräi Deeg, verdeelt ginn. Dat heescht, all Mënsch, also all Haushalt kritt dat heemgeschéckt. An et wäert de Guide, wéi ech gesot hunn: en ass op Lëtzebuergesch an op Franséisch. An déi aner Sprooche sinn online um letzprepare.lu disponibel. 
[Luc Frieden]
A mir maachen och, au-delà vun dëser Pressekonferenz, jo eng Campagne an de Medien, an de Busarrêten, wou d’Leit och zousätzlech doropper higewise ginn. An do ass dann och e QR-Code drop, wou se kënnen Accès hunn; déi Dokumenter, eben, an deene fënnef Sproochen do kréien, wat eben an eiser Gesellschaft mat ville Sprooche wichteg ass. Well et geet jo drëm datt jiddwereen sou gutt wéi méiglech informéiert a preparéiert ass. 
Soss nach eng Fro? Jo.
[Journalist]
Ech hunn eng Fro un den Här Bley. Kleblatt vun der Zeitung [vum Lëtzebuerger Vollek]. Wéi vill Leit a wéi vill Bierger, prozentual gerechent, mussen dat wierklech à cœur huelen, fir dass, wann eppes geschitt, dat och e reellen Notzen huet.
[Guy Bley]
Ech kann Iech do keng genau Rechnung soen. Mee all Bierger, dee weider hëlleft, wäert eist Land méi resilient maachen. A mir hoffen, mat där Campagne hei, datt sou vill wéi méiglech Leit sech och doropper wäerten astellen a preparéieren. An de ganze Prinzip vun der Resilienzstrategie, wéi et och schonn e puer mol gesot ginn ass, ass “Zesumme si mir méi staark”. A wa mir all eenzelen eppes maachen, wäerte mir zesumme méi staark ginn. 
[Journalist]
Wann ech nach eng Kéier däerf. Eppes wou ech mir net sou sécher sinn, wéi et ze verstoen ass, dat ass e bësschen och d’Saach mat der Verantwortung. Wann een elo de konkreete Beispill hëlt vun enger eelerer elengstoender Persoun, déi am Krisefall da 24 Stonnen eleng doheem ass, an net erreecht gëtt. Wiem seng Verantwortung ass dat dann? Ass dat d’Gemeng, wou misst deen dann opgedriwwen hunn an no him gekuckt hunn? Ass dat dann awer de CGDIS, oder sinn dat d’Noperen? Wéi soll dat am Virfeld gekuckt ginn, oder dann am Eeschtfall da geléist ginn?
[Guy Bley]
Jo. Merci. Ech mengen, dat ass och eng Fro, déi vun all eenzelner Situatioun ofhängeg ass. Wann Dir Leit hutt, déi eleng doheem sinn, an déi an enger Liewensgefor sinn, dann ass et natierlech de CGDIS an den 112, deen do intervenéiert. A soss, ass eng Gemeng natierlech och ëmmer disponibel. An de Bierger. An dozou ruffe mir e bësschen hei op, d’Solidaritéit tëschent eis alleguerten ass och wichteg. Et ass ee vun de Punkten am Guide, dee seet: denkt och un Är Noperen. Iwwerleet mol eng Kéier: wunnt an Ärer Residenz, wunnen do villäicht Leit, déi Hëllef brauchen, oder Noperen, déi Hëllef brauchen? Dat sinn awer… Wann een sech doropper virbereet, an och mat sengen Nopere schwätzt, wéi eng Hëllef si villäicht brauchen, si mir zesumme besser preparéiert.
[Léon Gloden]
Dofir hutt Dir jo och hei am Guide: En cas d’urgence, kënnen d’Leit ausfëllen, wien da soll kontaktéiert ginn. Wann elo eng eeler Persoun... da kann déi dohinner schreiwen, natierlech, d’Gemeng, oder och den Noper. Ech mengen, et geet och drëm, wierklech, datt mir och d’Noperschaft, ech wëll elo net soen, responsabel... mee datt jiddweree weess, jiddweree muss engem aneren hëllefen, an an dësem Fall dem Noper oder der Nopesch. 
[Luc Frieden]
Jo.
[Journalist]
Maja, grad an deem Kontext, fält mir an: Inwiefern hunn... also, mir hu jo elo net wierklech wéineg Hëllef-Doheem-Servicer. Also ech mengen elo “Aide à la personne”-Servicer. Inwiefern kënnen déi an dee ganze Strategie-Plang mat agebonne ginn, am Sënn vu virbereet, forméiert, a sou weider a sou virun ?
[Guy Bley]
Déi sinn natierlech och een Deel, elo net vun dësem Guide, awer een Deel vun der ganzer nationaler Resilienzstrategie. An deem Kader, si mir och scho mat deene Servicer alleguerten zesummekomm, fir ze kucken och, wéi si sech kënne méi resilient opstellen. An natierlech hu si ganz grouss Particularitéiten, vu Vulnerabilitéiten, vu Leit, déi vulnerabel sinn. An dat ass och een Deel vun der Resilienzstrategie, mat deenen Acteuren zesummenzeschaffen. 
[Journalist]
A mat deenen hutt Dir och scho geschwat?
[Guy Bley]
Mat deenen hu mir och scho geschwat, jo.
[Luc Frieden]
Gutt. Da soe mir Iech Merci fir Är Presenz. A wann nach weider Froe sinn, dann ass natierlech och an deenen nächsten Deeg a Wochen den HCPN och do fir déi praktesch Froen ze beäntwerten. 
Merci villmools. 
[Guy Bley]
Merci. 
2

